## Odluka o osnovicama osiguranja za obračunavanje i plaćanje doprinosa i za ostvarivanje prava iz mirovinskog i invalidskog osiguranja osoba koje pružaju njegu i pomoć hrvatskim ratnim vojnim invalidima

### NN 9/1998 (27.1.1998.), Odluka o osnovicama osiguranja za obračunavanje i plaćanje doprinosa i za ostvarivanje prava iz mirovinskog i invalidskog osiguranja osoba koje pružaju njegu i pomoć hrvatskim ratnim vojnim invalidima

# REPUBLIČKI FOND MIROVINSKOG I INVALIDSKOG OSIGURANJA RADNIKA HRVATSKE

Na temelju članka 56. Zakona o pravima hrvatskih branitelja iz Domovinskog
rata i članova njihovih obitelji ("Narodne novine", br. 108/96), članka
15. Pravilnika o izboru, načinu i postupku ostvarivanja prava osoba koje
pružaju njegu i pomoć hrvatskim ratnim vojnim invalidima 100% I. skupine
("Narodne novine", broj 108/95) i članka 6. točke 7. Statuta Republičkog
fonda mirovinskog i invalidskog osiguranja radnika Hrvatske ("Narodne novine"
br. 58/90, 21/92, 116/93 i 23/95), Upravni odbor Republičkog fonda mirovinskog
i invalidskog osiguranja radnika Hrvatske, na sjednici održanoj 15. siječnja
1998. donosi

## **ODLUKU**

### **O OSNOVICAMA OSIGURANJA ZA OBRAČUNAVANJE I PLAĆANJE DOPRINOSA I ZA OSTVARIVANJE PRAVA IZ MIROVINSKOG I INVALIDSKOG OSIGURANJA OSOBA KOJE PRUŽAJU NJEGU I POMOĆ HRVATSKIM RATNIM VOJNIM INVALIDIMA DOMOVINSKOG RATA 100% I. SKUPINE**

Članak 1.

Osnovica za obračunavanje i plaćanje doprinosa i za ostvarivanje prava
iz mirovinskog i invalidskog osiguranja osoba koje pružaju njegu i pomoć
hrvatskim ratnim vojnim invalidima Domovinskog rata s oštećenjem organizma
100% I. skupine (u daljnjem tekstu: HRVI Domovinskog rata 100% I. skupine)
je svota novčane naknade koja se određuje u visini invalidnine HRVI Domovinskog
rata I. skupine sa 100% tjelesnog oštećenja, uvećana za doprinos na plaću
i iz plaće i isplaćuje se u mjesečnim svotama i to unazad.

Članak 2.

Doprinos za mirovinsko i invalidsko osiguranje osoba iz članka 1. ove
odluke obračunava se i plaća prema Zakonom utvrđenoj stopi doprinosa za
mirovinsko i invalidsko osiguranje za osiguranike koji su sami obveznici
plaćanja doprinosa na pripadajuću osnovicu osiguranja koja je iskazana
u bruto svoti.

Članak 3.

U mirovinski staž uračunavaju se samo ona razdoblja pružanja njege i
pomoći HRVI Domovinskog rata 100% I. skupine za koje je plaćen odgovarajući
doprinos za mirovinsko i invalidsko osiguranje.

Članak 4.

Promjenom visine novčane naknade iz članka 1. ove odluke ili u slučaju
promjene stope doprinosa, određivanja nove osnovice odnosno svote doprinosa
obavit će se po službenoj dužnosti, bez donošenja rješenja.

Članak 5.

Doprinos se plaća u roku od 15 dana nakon dostave rješenja.

Članak 6.

Obračunati doprinosi plaćaju se na dan dospijeća. Obveznik plaćanja
doprinosa koji doprinose ne uplati u roku dospjelosti, dužan je platiti
zatezne kamate na svotu doprinosa koju nije pravodobno uplatio.

Članak 7.

Na dan stupanja na snagu ove odluke prestaje vrijediti Odluka o osnovicama
osiguranja za obračunavanje i plaćanje doprinosa i za ostvarivanje prava
iz mirovinskog i invalidskog osiguranja osoba koje pružaju njegu i pomoć
hrvatskim ratnim vojnim invalidima Domovinskog rata 100% I. skupine za
1997. godinu ("Narodne novine", broj 108/96).

Članak 8.

Ova odluka stupa na snagu sljedećeg dana nakon objave u "Narodnim novinama"
a primjenjivat će se od 1. siječnja 1998.

Klasa: 140-13/98-01/85
Urbroj: 341-99-01/98-10
Zagreb, 15. siječnja 1998.

Predsjednik Upravnog odbora
Republičkog fonda mirovinskog
i invalidskog osiguranja
radnika Hrvatske
**dr. sc. Đuro Njavro,** v. r.

Odluka, NN 9/1998-138